6. Oma seisukohta põhjendades märkis ringkonnakohus, et ka mõistetud rahatrahvist suuremas ulatuses õigusabikulude hüvitamist ei saa pidada iseenesest ebamõistlikuks. Arutatavas asjas taotletava õigusabikulu hüvitise summat ei saa lugeda põhjendamatuks ja ebamõistlikuks. Mõistlikuks saab lugeda advokaaditasu, mis jääb samasse suurusjärku väärteo eest füüsilisele isikule mõistetava maksimaalse rahatrahviga ja tasu määramisel tuleb arvestada ka väärteoasjade olemust ning keerukust. Ehkki menetlusaluse isiku poolt õigusabikulude hüvitamiseks taotletava summa suurus ületab riigi poolt advokaatidele õigusabi eest makstava tasu samamahulise töö eest, ei anna üksnes see asjaolu alust lugeda õigusabikulude hüvitamiseks taotletava summa suurust ebamõistlikult ja põhjendamatult suureks. Kuigi õigusteeninduse turul kehtiv hind ei ole ainukeseks asjaoluks, millest kohus vastavalt seadusele peab juhinduma väärteoasjas valitud kaitsjale makstud tasu suuruse mõistlikkuse ja selle hüvitamise ulatuse põhjendatuse hindamisel, ei saa seda ka arvesse võtmata jätta. Ringkonnakohus nõustus määruskaebuse esitajaga, et kulutuste, mille isikule põhjustas riik oma ebaseadusliku tegevusega, isiku kanda jätmine ei ole õiglane ja kahjustab õigussüsteemi usaldusväärsust, seda eriti olukorras, kus isikul puudub võimalus taotleda riigi õigusabi.